作者:吳融
標題:平望蚊子二十六韻
內容:天下有蚊子，候夜噆人膚。平望有蚊子，白晝來相屠。不避風與雨，群飛出菰蒲。擾擾蔽天黑，雷然隨舳艫。利嘴入人肉，微形紅且濡。振蓬亦不懼，至死貪膏腴。舟人敢停棹，陸者亦疾趨。南北百餘裡，畏之如虎貙。噫嘻天地間，萬物各有殊。陽者陽為伍，陰者陰為徒。蚊蚋是陰物，夜從喧牆隅。如何正曦赫，吞噬當通衢。人筋為爾斷，人力為爾枯。衣巾穢且甚，盤饌腥有餘。豈是陽德衰，不能使消除。豈是有主者，此鄉宜毒荼。吾聞蛇能螫，避之則無虞。吾聞蠆有毒，見之可疾驅。唯是此蚊子，逢人皆病諸。江南夏景好，水木多蕭疏。此中震澤路，風月彌清虛。前後幾來往，襟懷曾未舒。朝既蒙襞積，夜仍跧蘧蒢。雖然好吟嘯，其奈難踟躕。人生有不便，天意當何如。誰能假羽翼，直上言紅爐。